15 студзеня 1938 года Вярхоўны савет БССР прыняў пастанову аб увядзенні ў Беларусі абласнога адміністрацыйнага падзелу, у адпаведнасці з якім у ліку іншых утворана Мінская вобласць. У яе склад увайшла тэрыторыя Случчыны ў выглядзе Слуцкага і Грэскага раёнаў (з верасня 1944 года да студзеня 1954 года яны знаходзіліся ў Бабруйскай вобласці). Пазней тэрыторыя Слуцкага раёна неаднаразова мянялася. Так, у 1956 годзе ў склад раёна ўвайшлі Грэскі, Мусіцкі, Першамайскі, Труханавіцкі сельсаветы рэарганізаванага Грэскага раёна, у 1959 годзе – Малышэвіцкі і Танежыцкі сельсаветы былога Чырванаслабодскага раёна, у 1963 годзе – Гацукоўскі сельсавет Уздзенскага раёна. У склад Слуцкага раёна са снежня 1962 года па ліпень 1966 года ўваходзіла тэрыторыя Старадарожскага раёна. У 1962 годзе гарадскі пасёлак Урэчча і прылягаючая тэрыторыя былі перададзены са Слуцкага раёна Любанскаму раёну.